कैंसर एक ऐसा रोग है जिसके बारे में विशेष ध्यान दिये जाने की जरूरत है। भारत में कैंसर की घटनाओं के विश्लेषण से पता चलता है कि तंबाकू का प्रयोग चालीस प्रतिशत पुरुष रोगियों और बीस प्रतिशत महिलाओं के कैंसर के लिए सीधा जिम्मेदार है। इनमें से कैंसर के अधिकांश मामले प्रकाश में तब आते हैं, जब रोग बहुत पुराना हो हो जाता है। प्रारंभिक चरण में ऐसे मामले बहुत कम प्रकाश में आते हैं। कैंसर के कारण होने वाली मौतों में लगातार वृद्धि का यही कारण है। दक्षिण भारत में आमाशय के कैंसर की घटनाएं अपेक्षाकृत अधिक होती हैं, जबकि उत्तर भारत में पित्ताशय के कैंसर की घटनाएं अधिक देखने-सुनने में आती हैं। कैंसर के निदान हेतु विज्ञान और महामारी विज्ञान के विवेचन से यह निष्कर्ष तो निकाला ही जा सकता है कि भारत में इस रोग का विस्तृत अध्ययन अत्यावश्यक है। कैंसर की आधारभूत सूचनाओं को एकत्रित करके ज्ञात हो सकता है कि देश के किस भाग में किस रूप का कैंसर पाया जाता है। बाद में उसके आधार पर देश के उन विभिन्न इलाकों के बारे में प्राप्त जानकारी के आधार पर वहां के जोखिम वाले व्यक्तियों की पहचान की जा सकती है और उन्हें कैंसर से होने वाले खतरों के प्रति सावधान किया जा सकता है। प्रभावशाली निदान और रोग निवारक सुविधाओं की देश भर के कैंसर रोगियों के लिए आवश्यकता है। मिसाल के तौर पर कैंसर की निदानात्मक सेवाओं के लिए एंडोस्कोपों का प्रयोग आवश्यक है। वे सिर्फ विशिष्ट संस्थानों में उपलब्ध हैं। इस दिशा में प्रयास किया जाना चाहिए, ताकि रोगियों को सस्ते उपचार की सुविधा मिल सके। हमें कम खर्च वाले उपचार यंत्रों, औषधियों और टीकों की खोज करते रहने की जरूरत है जिससे स्वास्थ्य सुविधा सबके लिए उपलब्ध हो सके।